SKRIFTLIG FORESPØRGSEL E-1203/01

af Alexandros Alavanos (GUE/NGL) til Rådet

(24. april 2001)

Om: Forøgelse af Den Europæiske Unions budget

I den anden beretning om den økonomiske og sociale samhørighed i EU beskrives de store forskelle med hensyn til udvikling, som findes mellem de enkelte medlemsstater og områder samt de lande, der i de kommende år vil blive medlemmer af EU. Det vil kræve langt mere omfattende finansiering at mindske disse forskelle eller forhindre dem i at vokse, end EU's budget giver mulighed for. Samtidig har udgifterne til imødegåelse af BSE-krisen fået landbrugsudgifterne op på det højest tilladelige niveau, hvilket umuliggør enhver anden indsats og nødvendiggør nedskæringer på bekostning af andre områder inden for landbruget.

Det bliver mere og mere tydeligt, at EU-budgettet er utilstrækkeligt til at dække såvel de behov, der opstår i forbindelse med udvidelsen, som udgifterne til EU's nuværende politikker. Agter Rådet at undersøge muligheden af at forøge EU's egne indtægter? Har nogle medlemsstater rejst spørgsmålet om forøgelse af EU's egne indtægter eller revision af de finansielle overslag? Hvordan vil Rådet imødegå de presserende finansieringsbehov?

Svar

(20. november 2001)

Rådet vil gerne i overensstemmelse med konklusionerne vedrørende de budgetmæssige retningslinjer for 2002, som det vedtog den 12. marts 2001, understrege, at det agter at anvende den interinstitutionelle aftale (IIA) af 6. maj 1999 om budgetdisciplin og forbedring af budgetproceduren(1) i fuldt omfang; Fællesskabets udgifter for perioden 2000-2006 skal holdes inden for de finansielle overslag, der er knyttet som bilag til aftalen. Udviklingen i de egne indtægter for perioden er i øvrigt reguleret af Rådets afgørelse (2000/597/EF, Euratom) af 29. september 2000 om ordningen for De Europæiske Fællesskabers egne indtægter(2), som skal træde i kraft i 2002, og udviklingen i landbrugsudgifterne er reguleret af Rådets forordning (EF) nr. 2040/2000 af 26. september 2000 om budgetdisciplin(3).

Rådet minder om, at IIA, som er vedtaget af Europa-Parlamentet, Rådet og Kommissionen, indeholder flere bestemmelser, der gør det muligt at afholde uforudsete udgifter i forbindelse med anvendelsen af aftalen og de finansielle overslag, hvad enten det sker ved at benytte margenen under de forskellige udgiftsområder eller ved at mobilisere de forskellige reserver, fleksibilitetsinstrumentet eller margenen for uforudsete udgifter, men at det i givet fald er op til Kommissionen at fremsætte forslag herom. Rådet gør desuden opmærksom på, at de finansielle overslag er tilstrækkelig fleksible til at kunne opfylde EU's finansieringsbehov, og at det derfor ikke finder det nødvendigt at foretage en revision heraf.

Hvad angår mere specifikt udgifterne i forbindelse med udvidelsen, gør Rådet det ærede parlamentsmedlem opmærksom på, at IIA ud over de finansielle overslag for EU-15 i bilag II indeholder en finansieringsramme for EU-21, hvori der er taget hensyn til de finansieringsbehov, der kan forudses i forbindelse med udvidelsen. Punkt 25 i IIA gør det i øvrigt muligt, hvis det er nødvendigt, at foretage en tilpasning af de finansielle overslag. Det hedder således heri som følger:

Uden herved at foregribe resultaterne af tiltrædelsesforhandlingerne må ændringerne af de pågældende udgiftsområder ikke medføre en overskridelse af de beløb, der er anført i den vejledende finansielle ramme i bilag II, og som er fastsat på grundlag af den forventede udvidelse af Unionen med seks nye medlemsstater fra 2002. Bilag II udgør en integrerende del af denne aftale.

Dækningen af de yderligere behov sikres ved, at der på de finansielle overslag opføres disponible beløb til dette formål og i nødvendigt omfang ved anvendelse af yderligere egne indtægter efter stigningen i Fællesskabets BNI som følge af EU's udvidelse.

Endelig har Kommissionen meddelt, at den inden udgangen af 2004 vil foretage en generel evaluering af ordningen, især under hensyntagen til udvidelsens virkninger på finansieringen af budgettet.

(1) EFT C 172 af 18.6.1999, s. 1.

(2) EFT L 253 af 7.10.2000, s. 42.

(3) EFT L 244 af 29.9.2000, s. 27.